Richard Hammond hylder Renault 5: “En gamechanger”

Renaults ikoniske 5’er er tilbage – denne gang som elbil – og den får nu rosende ord med på vejen af ingen ringere end Richard Hammond, kendt fra Top Gear.

På sin egen YouTube-kanal deler Hammond sine første indtryk af den lille charmetrold, som han forsøger at integrere i sin hverdag. Og selvom han aldrig selv har ejet en Renault 5, har han et særligt minde med modellen.

– Jeg har aldrig ejet en Renault 5, men en gang blev jeg overfaldet af en busschauffør i Blackburn med et dækjern, mens jeg kørte min kærestes Renault 5. Og jeg elskede den. Ikke overfaldet, selvfølgelig – bilen! Den var billig, lille, svag og skramlede som en dåse fyldt med teskeer. Men den havde personlighed, fortæller Hammond.

Den nye version af Renault 5 formår ifølge Hammond at bære arven videre på en respektfuld måde. Han fremhæver bilens komfort, lette vægt og præcise styring som elementer, der gør den til en sand fornøjelse at køre. På trods af Renaults bestræbelser på at holde prisen nede, understreger Hammond, at 5’eren bestemt ikke føles gammeldags.

Se Richard Hammonds video her.

Det, der især får den britiske motorjournalist til at løfte øjenbrynene, er den følelse, bilen efterlader:

– Frem for alt ser jeg den her bil som en gamechanger. De fleste elbiler har indtil nu været kedelige. Det har næsten føltes som om, man med vilje skulle kede sig, når man købte en elbil – som en slags bod for årtiers brændstoffrådseri. Men Renault 5 viser, at det ikke behøver være sådan. Endnu vigtigere, den peger fremad, opsummerer Hammond.

Han deler dermed vores egen begejstring for den lille charmetrold.

Se videoen med vores første indtryk af Renault 5 E-Tech.

Richard Hammond hylder Renault 5: “En gamechanger”